MT
4.7.2022
Il-Ġurnal Uffiċjali tal-Unjoni Ewropea
C 257/51
Rikors ippreżentat fit-23 ta’ Mejju 2022 – Aven vs Il-Kunsill (Kawża T-301/22) (2022/C 257/66) Lingwa tal-kawża: il-Franċiż Partijiet Rikorrent: Petr Aven (Virginia Water, ir-Renju Unit) (rappreżentanti: T. Marembert u A. Bass, avukati) Konvenut: Il-Kunsill tal-Unjoni Ewropea
Talbiet Ir-rikorrent jitlob li l-Qorti Ġenerali jogħġobha: — tannulla d-Deċiżjoni tal-Kunsill (PESK) 2022/337 (1) tat-28 ta’ Frar 2022 li temenda d-Deċiżjoni 2014/145/PESK dwar miżuri restrittivi fir-rigward ta’ azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukrajna, sa fejn din tikkonċerna lir-rikorrent; — tannulla r-Regolament ta’ Implimentazzjoni tal-Kunsill (UE) 2022/336 (2) tat-28 ta’ Frar 2022 li jimplimenta r-Regolament (UE) Nru 269/2014 dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna sa fejn jikkonċerna lir-rikorrent; — tikkundanna lill-Kunsill għall-ispejjeż.
Motivi u argumenti prinċipali Insostenn tar-rikors tiegħu, ir-rikorrent jinvoka erba’ motivi. 1.
L-ewwel motiv ibbażat fuq żball ta’ evalwazzjoni.
Ir-rikorrent isostni, minn naħa, li l-ebda prova prodotta mill-Kunsill ma tissodisfa r-rekwiżiti tal-ġurisprudenza Ewropea fil-qasam tal-livell u tal-kwalità tal-prova u, min-naħa l-oħra, li l-ebda waħda mill-affermazzjonijiet tal-motivazzjoni tal-Kunsill ma hija stabbilita u b’hekk l-ebda waħda ma tidħol fil-kriterji (a) u (d) tad-Deċiżjoni 2014/145/PESK fil-verżjoni tagħha li kienet fis-seħħ dak iż-żmien, kriterji li huma msemmija b’mod espliċitu mill-Kunsill fil-motivazzjoni tiegħu. 2.
It-tieni motiv ibbażat fuq l-eċċezzjoni ta’ illegalità tal-imsemmija kriterju minħabba ksur doppju tal-prinċipju ta’ proporzjonalità.
Ir-rikorrent iqis, minn naħa, li l-kriterju invokat mill-Kunsill huwa manifestament inadegwat fir-rigward tal-għan imfittex u, min-naħa l-oħra, li kien possibbli li jintużaw mezzi inqas restrittivi. 3.
It-tielet motiv ibbażat fuq in-nuqqas ta’ bażi legali, minħabba li ma ġietx stabbilita rabta suffiċjenti bejn il-kategorija ta’ individwi koperti minn dan il-kriterju u l-Federazzjoni Russa. 4.
Ir-raba’ motiv ibbażat fuq żball ta’ evalwazzjoni, minħabba li l-Kunsill la tistabbilixxi li r-rikorrent huwa negozjant prominenti, la li huwa influwenti, u lanqas li huwa attiv fis-setturi ekonomiċi li jipprovdu sors sostanzjali ta’ dħul għall-gvern tal-Federazzjoni Russa.
(1) (2)
Deċiżjoni tal-Kunsill (PESK) 2022/337 tat-28 ta’ Frar 2022 li temenda d-Deċiżjoni 2014/145/PESK dwar miżuri restrittivi fir-rigward ta’ azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukrajna (ĠU 2022, L 59, p. 1, rettifika fil-ĠU 2022, L 67, p. 112).
Regolament ta’ Implimentazzjoni tal-Kunsill (UE) 2022/336 tat-28 ta’ Frar 2022 li jimplimenta r-Regolament (UE) Nru 269/2014 dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna (ĠU 2022, L 58, p. 1, rettifika fil-ĠU 2022, L 67, p. 113).